ରବି ଗୋସାଇଁ ଜଣେ ଭାରତୀୟ ଅଭିନେତା ଯିଏକି ମୁଖ୍ୟତଃ ହିନ୍ଦୀ କଥାଚିତ୍ର ଓ ଦୂରଦର୍ଶନ ଧାରାବାହିକରେ କାମ କରନ୍ତି । ସେ ଅମାନତ ଧାରାବାହିକରେ ନିଗୋଡ଼ା ଏବଂ ସରହଦେଁ ଧାରାବାହିକରେ ସୋହେଲ୍ ଭୂମିକା ପାଇଁ ଜଣାଶୁଣା । ସେ ଜୀ ଟିଭିରେ ପ୍ରସାରିତ ଧାରାବାହିକ ଫିଅର୍ ଫାଇଲ୍ସ: ଡର୍ କି ସଚ୍ଚି ତସବିରେଁରେ କାମ କରିଛନ୍ତି । ଅଭିନୟ ଜୀବନ ରବି ୧୯୯୫ ମସିହାରେ ହିନ୍ଦୀ କଥାଚିତ୍ର ଜଗତରେ କାମ କରିବା ଆରମ୍ଭ କରିଥିଲେ । ତାଙ୍କ ଅଭିନୀତ ପ୍ରଥମ କଥାଚିତ୍ର ଥିଲା ଓଃ ଡାର୍ଲିଂ ହୈ ହୈ ଇଣ୍ଡିଆ । ୧୯୯୬ ମସିହାରେ ସେ ମାଚିସ୍‌ରେ କାମ କରିଥିଲେ, ଯେଉଁଥିରେ ତାଙ୍କ ଚରିତ୍ର କୁଳଦୀପ ପାଇଁ ସେ ଲୋକଲୋଚନକୁ ଆସିଥିଲେ । ଶୁଟ୍ଆଉଟ୍ ଏଟ୍ ଲୋଖଣ୍ଡୱାଲାରେ ସେ ଅସଲମ ଚିକ୍‌ନା ଭୂମିକାରେ ଅଭିନୟ କରିଥିଲେ । ସେ ଅଭିନେତ୍ରୀ ପ୍ରିୟା ଆର୍ଯ୍ୟଙ୍କ ସହ ସ୍ପାଇସି ସ୍ମାଇଲ୍ ଇଣ୍ଡିଆ ପ୍ରାଇଭେଟ୍ ଲିମିଟେଡ୍ ନାମକ ଏକ ପ୍ରଯୋଜନା ସଂସ୍ଥାର ନିର୍ମାଣ କରିଛନ୍ତି । କଥାଚିତ୍ର ଓ ଦୂରଦର୍ଶନରେ କାମ କରିବା ପୂର୍ବରୁ ରବି କଲେଜରେ ପାଠ ପଢ଼ିବା ସମୟରେ ନୃତ୍ୟ କରିବା ସହିତ ଜଣେ ନୃତ୍ୟ ନିର୍ଦ୍ଦେଶକ ଭାବରେ ମଧ୍ୟ କାମ କରିଥିଲେ । ସେ ସର୍ବଭାରତୀୟ ସ୍ତରରେ ଦୁଇଟି ନୃତ୍ୟ ଭିତ୍ତିକ କାର୍ଯ୍ୟକ୍ରମରେ ଭାଗ ନେଇ ବିଜେତା ମଧ୍ୟ ହୋଇଥିଲେ । ମାତ୍ର ଏକ ଦୁର୍ଘଟଣାରେ ଶିକାର ହେବା ପରେ ସେ ନୃତ୍ୟଠାରୁ ଦୂରେଇ ଯାଇଥିଲେ । ୨୦୨୨ ମସିହାରେ ସେ ହିନ୍ଦୀ ଦୂରଦର୍ଶନ ଧାରାବାହିକ ଦିଲ୍ ଦିୟା ଗଲ୍ଲେଁରେ ଅଭିନୟ କରିଥିଲେ ।